Кулиев Къайсын
— Нэхъ хужь дыдэу щыIэр сыт?
— Нэхъ хужь дыдэр цIыху гуфIэгъуэрщ.
— Сыт нэхъ фIыцIэу дунейм тет?
— ФIыцIэр гуауэрщ, гузэвэгъуэрщ.
— ЦIыхур щыIэ зыпикIуэт?
— Ар вы бжьакъуэу егъэш жьыгъэм.
— Iэмал лъэпкъ зимыIэр сыт?
— Псоми къытпэщылъ лIэныгъэрщ.
* * *
Хэлъыжу и пIэ бгырыс лIыжьыр лIэрт.
Мамыру лIэрт, къыхэплъэу бынхэм, къуэшхэм.
ЩхьэгъубжэмкIэ зигъазэурэ ар плъэрт –
Зэпымыужу къешхырт бжьыхьэ уэшхыр.
ЕрагъкIэ жеIэр къэсам зи ажал,
Закъыхуигъазэу хьэзырхэм пыхьэну:
«Дунейр уэфIамэ сыт хъунт, бетэмал,
Мы ятIэ махуэм дауэ сыщIэфлъхьэну!»
* * *
Псэу, пэпщIыфу сыт хуэдэ гуапагъри
Уи анэ быдзышэм и IэфIагъым,
ФIыщIэ хуэщI зи жьауэ ущIэс жыгым,
Зи псы щIыIэ уефэ псыежэхым…
* * *
ГъащIэ шхыну дунейм къыщытпоплъэ цIыхухэм:
Куэду — шыгъур, мащIэу — фор.
Дытетынущ дэ бэшэчу щIылъэм,
Пасэу къыдгурыIуэу щытмэ ар.
ЗэзыдзэкIар
Бицу Анатолэщ.
